Washington 9. januára (TASR) - V Spojených štátoch sa v decembri v hlavných odvetviach ekonomiky, bez údajov za poľnohospodársky sektor, vytvorilo 157 000 pracovných miest. Prognóza ministerstva práce pôvodne odhadovala ich prírastok na 175 000. Napriek tomu, že realita napokon nebola zhodná s predpoveďou, je minulomesačný výsledok prírastku pracovných miest v USA najlepším od decembra 1999. V predchádzajúcich dvoch mesiacoch v krajine pribudlo spolu 415 000 pracovných miest.
Prezident George W. Bush charakterizoval výsledky, ktoré sa dosiahli na trhu práce, za "veľmi pozitívne" pre hospodársku budúcnosť krajiny. Uplynulý december bol už 16. v poradí, v ktorom v USA vzniklo viac pracovných miest, než zaniklo.
Miera americkej nezamestnanosti sa napriek pozitívnemu výsledku v porovnaní s novembrom nezmenila a zostala 5,4-%.
Informoval o tom Reuters.